依韻朱學士廉叔憶穎川西湖春色寄獻尚書晏公且將有宛丘之命
作者：梅堯臣
朝代：宋

paragraphs: 物景有先後，春工無舊新。
追歡成杳靄，寄詠苦逡巡。
湖水與濠接，岸亭將寺鄰。
豔花簪舞髻，弱藻罥重緡。
客奏桓伊笛，人歌柳惲蘋。
何嘗煩几案，自得去埃塵。
縱語曾忘倦，從游未覺頻。
賦詩高壓古，下筆敏如神。
每想魂俱往，終知夢是因。
廣騷常慕屈，感遇亦希陳。
借問摛詞者，當時別乘人。
喜公移幕府，連賞二州春。